# **Pályázati felhívás**

A Miskolci Egyetem „Terplán Zénó” Szakkollégiuma pályázatot hirdet a szakkollégium Szakosztályai részére.

Mivel a „Terplán Zénó” Szakkollégium célja, hogy a Gépészmérnöki és Informatikai Kar művelt tudományok iránt érdeklődő tehetséges, ambiciózus, alkotási vággyal rendelkező diákok számára magas szintű, minőségi kiegészítő szakmai képzést és egyéb, szakmai fejlődésüket elősegítő tevékenységeket támogasson, ezért a „Terplán Zénó” Szakkollégium az alábbi kategóriákban hirdet pályázati lehetőséget:

1. **szakmai napok/workshopok rendezése;**
2. **szakmai kirándulás szervezése;**
3. **külsős személyek előadása és szemináriumok megtartása;**
4. **szakmai versenyeken való részvétel támogatása;**
5. **szakmai versenyek szervezésének támogatása;**
6. **konferenciákon való részvétel;**
7. **eszközök, alapanyagok, alkatrészek vásárlása max. 100 e Ft értékben;**
8. **konferencia szervezés.**

Az egyes kategóriákra vonatkozó pályázati feltételek és egyéb információk a kiírás legvégén találhatóak. A pályázattal kapcsolatosan a tzszk@uni-miskolc.hu email címen keresztül kérhető további információ.

**Kötelezően benyújtandók:**

* Pályázati űrlap
* A rendezvény részletes ismertetése (időpont, helyszín, várható létszám, résztvevők célcsoportja, várható hatások/eredmények)
* Részletes költségvetési terv

**Egyéb nem kötelező mellékletek:**

* Rendszeresen megtartott rendezvény esetén a rendezvény korábbi éveiben elért eredmények/hatások, résztvevők száma stb.
* Minden olyan egyéb leírás, dokumentáció, amit a bírálat során a bizottság figyelembe vehet.

**Támogatási időszak:** A szakkollégium honlapján az eseménynaptár menüpontban megtalálható.

A pályázat benyújtásaelektronikusan a tzszk@uni-miskolc.hu email címen, valamint papír alapon a Logisztikai Intézet adminisztrációján (A/5. épület 107.) történik!

A pályázatokat egy 4 főből álló Bizottság (dékán/dékánhelyettes, GÉIK HÖK elnök, TZ elnök, TZ alelnök) véleményezi.

**Elnyert támogatási összeg kifizetésének feltételei**

* Az elnyert támogatási összeg csak számla ellenében kerül kifizetésre.
* Külsős személyek esetén az utazási jellegű költségek a Miskolci Egyetem Hivatalos Külföldi Utazások és Vendégfogadások Szabályzata alapján az *1. sz., 2.sz. és 4. sz.* mellékletek ellenében kerülnek kifizetésre.
* A Szakkollégium honlaplán található elnyert pályázatok kifizetésének feltételei c. részben leírtak teljesítése.

**A pályázati kategóriák ismertetése**

1. **Szakmai napok/Workshopok/Hagyományőrző rendezvények rendezése**

Szakmai napok és Workshopok esetén nem nyújtható be pályázat étkezési, reprezentációs és személyi költségek támogatására csak szolgáltatási és dologi költségek fedezésére. A megpályázható maximális összeg szakmai napok, workshopok esetén 150.000 Ft, hagyományőrző rendezvények esetén max. 100 % (az elbírálás során az értékelő bizottság figyelembe veszi a saját hozzájárulás mértékét).

1. **Szakmai kirándulások szervezése**

Külföldi és hazai szakmai kirándulások esetén csak utazási költség támogatására van lehetőség **15** Ft/fő/km értékben.

1. **Külsős személyek előadása és szemináriumok megtartása**

Külsős személyek (ipari személyek, vendég oktatók/kutatók) esetén utazási és szállási költségek megpályázására van lehetőség. Az elnyerhető támogatás összege utazási költségek esetén max. 100%, szállás költség esetén max. 10.000 Ft/éjszaka/fő\*előadások napjainak száma (az elbírálás során az értékelő bizottság figyelembe veszi a saját hozzájárulás mértékét).

1. **Szakmai versenyeken való részvétel támogatása**

Szakmai versenyeken való részvétel esetén csak részvételi, utazási és szállás költségek támogatására nyújtható be pályázat. Utazási költség, részvételi költség max. 100 %-ban, a szállás költség pedig max. 10.000 Ft/éjszaka/fő\*versenynapok száma összegben számolható el (az elbírálás során az értékelő bizottság figyelembe veszi a saját hozzájárulás mértékét).

1. **Szakmai versenyek szervezésének támogatása**

Szakmai versenyek esetén nem nyújtható be pályázat étkezési, reprezentációs és személyi költségek támogatására csak szolgáltatási és dologi költségek fedezésére. A megpályázható maximális összeg 250.000 Ft (az elbírálás során az értékelő bizottság figyelembe veszi a saját hozzájárulás mértékét).

1. **Konferencián való részvétel**

A konferencián való részvétel vonatkozásában utazás, szállás, valamint részvételi díj támogatására nyújtható be pályázat. A támogatás maximális összege hazai konferencia esetén max. 40.000 Ft/fő (online esetén 20.000 Ft/fő), külföldi konferencia esetén max. 150.000 Ft/fő (online esetén 40.000 Ft/fő). Az elbírálás során az értékelő bizottság figyelembe veszi a saját hozzájárulás mértékét.

1. **Eszközök, alapanyagok, alkatrészek vásárlása max. 100 e Ft értékben**

TDK, OTDK, valamint hallgatói versenyeken való részvételhez, továbbá a szakkollégiumi előadások megtartásához szükséges eszközök, alapanyagok, alkatrészek beszerzésére nyújtható be pályázat.

1. **Konferencia szervezés**

Konferencia szervezés esetén nem nyújtható be pályázat étkezési, reprezentációs és személyi költségek támogatására csak szolgáltatási és dologi költségek fedezésére. A megpályázható maximális összeg a konferencián előadók száma\*4000 Ft/fő személyes részvétel esetén (2000 Ft/fő online konferencia esetén). Az elbírálás során az értékelő bizottság figyelembe veszi a saját hozzájárulás mértékét.

**9. Egyéb kategória**

A fentiekbe nem sorolható tevékenységek, amelyek a szakkollégium tevékenységi köréhez kapcsolódnak.